โยนกิตติรัตน์ตัดสิน กรอบเงินเฟ้อปี’55
“ธปท.สศค.” เห็นชอบกรอบเงินเฟ้อปี 2555 ของเดิม ใช้เงินเฟ้อทั่วไปกำหนดดอกเบี้ยนโยบาย ส่ง รมว.คลัง เสนอเข้า ครม.
26 ม.ค. 2555

“ธปท.สศค.” เห็นชอบกรอบเงินเฟ้อปี 2555 ของเดิม ใช้เงินเฟ้อทั่วไปกำหนดดอกเบี้ยนโยบาย ส่ง รมว.คลัง เสนอเข้า ครม.
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) กล่าวว่า หลังจากที่คณะรัฐมนตรี (ครม.) ไม่เห็นชอบกรอบเงินเฟ้อปี 2555 ที่เปลี่ยนมาใช้เงินเฟ้อทั่วไป โดยกำหนดกรอบอยู่ที่ 3% บวกลบ 1.5% จากเดิมปี 2554 ใช้เงินเฟ้อพื้นฐานระหว่าง 0.5-3.0% โดยให้กระทรวงการคลังและธนาคารแห่งประเทศไทย (ธปท.) ไปหารือกันใหม่อีกครั้ง
ล่าสุด ธปท. และ สศค. เห็นชอบตรงกันว่าให้ยืนยันกรอบเดิมที่เคยเสนอไป เพราะเห็นว่ามีความเหมาะสมกับการดูแลเศรษฐกิจ และทำนโยบายการเงินได้อย่างมีประสิทธิภาพ
สำหรับความเห็นแย้งว่ามีการกำหนดกรอบเงินเฟ้อใหม่กว้างไปจะทำให้ประชาชนสับสน ก็จะยืนยันว่าให้ลองใช้กรอบที่เสนอไปก่อน เมื่อผ่านไประยะหนึ่งก็สามารถประเมินปรับเปลี่ยนให้มีความเหมาะสมได้
อย่างไรก็ตาม สศค.ต้องหารือกับสำนักงบประมาณ และสำนักงานคณะกรรมการพัฒนาการเศรษฐกิจและสังคมแห่งชาติ (สศช.) ว่ามีความเห็นตรงกันหรือไม่ ก่อนที่จะเสนอให้นายกิตติรัตน์ ณ ระนอง รองนายกรัฐมนตรีและ รมว.คลัง เห็นชอบ และนำเสนอ ครม. เพื่อใช้เป็นกรอบในการดูแลเศรษฐกิจต่อไป
“ที่ผ่านมาเข้าใจว่าท่านกิตติรัตน์ ไม่ชอบกรอบเงินเฟ้อใหม่ที่ใช้เงินเฟ้อทั่วไป ก็ต้องเสนอขึ้นไปและรับฟังนโยบายจากท่านอีกครั้งว่าต้องการอย่างไร” นายสมชัย กล่าว
ทั้งนี้ กรอบเงินเฟ้อได้เคยนำเสนอต่อ ครม.ไปแล้วเมื่อเดือน ธ.ค. แต่นายกิตติรัตน์ซึ่งในขณะนั้นเป็นรองนายกฯ และ รมว.พาณิชย์ ขอให้กระทรวงการคลังกลับไปทบทวนใหม่